SET ภาคบ่ายพุ่งกว่า 14 จุด ตามทิศทางตลาดต่างประเทศ
SET ภาคบ่ายพุ่งกว่า 14 จุด ตามทิศทางตลาดต่างประเทศ
22 มิ.ย. 2558

ผู้สื่อข่าวรายงานว่า ตลาดหุ้นไทยภาคบ่ายบวกกว่า 14 จุด โดย ณ เวลา 15.32 น. อยู่ที่ระดับ 1,505.89 จุด บวก 14.43 จุด หรือ 0.97% ด้วยมูลค่าซื้อขาย 21,274.85 ล้านบาท รับแรงซื้อกลับเข้ามาในหุ้นกลุ่มขนส่ง นำโดย บมจ.ท่าอากาศยานไทย(AOT) หลังจากร่วงลงแรงสัปดาห์ก่อน รวมทั้งหุ้นกลุ่มวัสดุก่อสร้างและแบงก์ ซึ่งช่วยหนุนให้ดัชนียืนอยู่ในแดนบวก และกลับมาเคลื่อนไหวเหนือระดับ 1,500 จุด อีกครั้ง ขณะที่ตลาดหุ้นภูมิภาคส่วนใหญ่เคลื่อนไหวในแดนบวก เช่นเดียวกับตลาดหุ้นยุโรปที่วันนี้เปิดทำการมาเป็นบวก
นายชัยพร น้อมพิทักษ์เจริญ ผู้ช่วยกรรมการอำนวยการ บล.บัวหลวงระบุในบทวิเคราะห์วันนี้(22 มิ.ย.) ว่า การที่ดัชนี SET ในช่วงเปิดตลาดภาคบ่ายปรับตัวขึ้นกว่า 10 จุด ซึ่งเป็นไปในทิศทางเดียวกับตลาดหุ้นอื่นในภูมิภาค โดยมีปัจจัยหนุนมาจากความคืบหน้าในการขอวงเงินช่วยเหลือพิเศษให้กับกรีซมีความชัดเจนออกมาในเชิงบวกมากขึ้น ทำให้ความกังวลเริ่มคลายลงไปบ้าง อีกทั้งตลาดหุ้นทั้งในยุโรป สหรัฐฯ รวมถึงตลาดหุ้นในเอเชียได้รับข่าวดังกล่าวไปแล้ว ทำให้ผลเชิงลบที่มีต่อตลาดหุ้นทั่วโลกจึงเริ่มลดลงไป
นอกจากนี้ปัจจัยในประเทศเกี่ยวกับการแพร่ระบาดของเชื้อไวรัสเมอร์ส (MERS) ที่เข้ามาในประเทศไทยนั้น สถานการณ์ดังกล่าวสามารถควบคุมการแพร่ระบาดของเชื้อไวรัสดังกล่าวได้ โดยมีมาตรการควบคุมที่เข้มงวด ซึ่งไม่รุนแรงเท่ากับตอนที่เชื้อไวรัส SARS ระบาด ดังนั้นจึงส่งผลให้หุ้นที่เกี่ยวข้องกับเชื้อไวรัสเมอร์ส อย่างเช่น หุ้นกลุ่มท่องเที่ยวและโรงแรม หุ้นที่เกี่ยวข้องกับการบิน ที่ปรับตัวลงไปเมื่อสัปดาห์ก่อนกลับมาเทรดคึกคักในวันนี้